Voiculescu, acuzat de un deputat PNL că nu îl preocupă sistemul sanitar românesc: "Vă interesează doar imaginea“.
Deputatul PNL îl acuză pe Vlad Voiculescu că nu îl interesează sistemul sanitar românesc. Gigel Știrbu e de părere că pe ministrul Sănătății îl interesează doar "imaginea și postările de pe rețelele social-media“. Reacția vine după ce Voiculescu a spus că de vină pentru întârzierea plăților medicilor din centrele de vaccinare este un funcționar.
"A fost găsit Acarul Păun! Domnule Vlad Voiculescu, nu cred că din cauza unui funcționar din Ministerul Sănătății, de două luni, nu au fost plătite obligațiile financiare pentru personalul medical din centrele de vaccinare care stă în prima linie de combatere a pandemiei. Sistemul de vaccinare a funcționat datorită acestor eroi care zi de zi au fost acolo și nu datorită faptului că Ministerul Sănătății este condus. Dacă opinia publică nu ar fi tras un semnal de alarmă asupra acestei grave greșeli, personalul medical din centrele de vaccinare risca să nu fie plătit multe luni de acum înainte Domnule ministru, acest lucru nu arată faptul că e o bulibășeală în instituția pe care o conduceți, ci că nu vă interesează bunul mers al ministerului, decât atunci când presa semnalează neregulile de acolo", a scris, pe Facebook, Gigel Știrbu.Deputatul PNL îl acuză pe ministrul Sănătății că nu îl preocupă sistemul sanitar românesc, ci "doar imaginea și postările din social media“: "Acest aspect, pe lângă multe altele, cum ar fi, de exemplu, atitudinea d-voastră vizavi de cele întâmplate la spitalul Matei Balș, ne demonstrează faptul că nu vă interesează sistemul sanitar românesc, ci doar imaginea și postările de pe rețelele social-media! Este grav că un înalt demnitar al României are un asemenea comportament în momentele dificile cu care se confruntă România. Cred că ar trebui să vă intereseze mai mult sistemul sanitar românesc decât postările pe rețele! În speranța că aceste cuvinte vor fi un semnal de alarmă pentru d-voastră, vă urez succes și spor la treabă, sper". Reacția deputatului vine după ce Voiculescu a spus, marți, că de vină pentru întârzierea plăților medicilor din centrele de vaccinare este un funcționar public."Banii au fost ceruți ieri (luni – n.r.). Plățile au început să se facă. Astea nu sunt lucruri pe care le face ministrul. Există o întârziere, am evaluat. Cine este de vină? Un funcționar public este de vină. Câteodată există întârzieri și luăm măsuri să nu mai fie aceste întârzieri. Trebuia să completeze o hârtie. Eu am aflat ieri", susținea ministrul Sănătății.